b'\n_START_ARTICLE_\nPetar Po\xc5\xbear\n_START_PARAGRAPH_\nPetar Po\xc5\xbear (Borovo Naselje, 1944. \xe2\x88\x92 Split, 2005.), bio je hrvatski novinar, povjesni\xc4\x8dar, prevoditelj, publicist, izdava\xc4\x8d i urednik. \xc5\xbdivio je i radio u Splitu, Zagrebu, Osijeku i Beogradu.\n_START_SECTION_\n\xc5\xbdivotopis\n_START_PARAGRAPH_\nRodio se je u Borovu Naselju. U Zagrebu je poha\xc4\x91ao osnovnu \xc5\xa1kolu i dio srednje \xc5\xa1kole, \xc5\xa1esti razred Klasi\xc4\x8dne gimnazije u Splitu, ostatak gimnazije dovr\xc5\xa1io je u Zagrebu. U Splitu je upisao Elektrotehni\xc4\x8dki fakultet na kojem je upisao semestar. Diplomirao je u Zagrebu na pravnom fakultetu. _NEWLINE_Pripadao je intelektualnoj eliti koja je postavila temelje \xc4\x8dasopisu Pravniku, \xc4\x8dijim je urednikom bio od 1967. do 1968. godine._NEWLINE_Pisao je za brojne novine i revije. Ure\xc4\x91ivao je Studentski list, Glas Slavonije, Komunist, Slobodnu Dalmaciju i ine listove. Pisao je \xc4\x8dlanke, reporta\xc5\xbee, povijesne podlistke iz hrvatske pro\xc5\xa1losti, komentare, vodio razgovore, povijesnu publicistiku i dr. Djela su mu prevedena na slovenski i makedonski. Preveo je i prilagodio djela s engleskog. Za mlade\xc5\xbe je priredio Alicu u zemlji \xc4\x8dudesa, Ilijadu, Don Quijotea, Oca Goriota i Pripovijest o doktoru Dollitlu, mnogo zbirki pripovjedaka, pjesama, razne romane i drame. Sa suradnicima je sa\xc4\x8dinio hrvatsko-engleske i hrvatsko-talijanske rje\xc4\x8dnike. Autor je turisti\xc4\x8dkih vodi\xc4\x8da. Mnogo je pisao o Dioklecijanovoj pala\xc4\x8di.'